Den aktive gave til børnene kommer fra brugerne af Loops centre i Sæby og Hobro. Det fortæller indehaver af Loops center i Sæby, Lisa Farum Kristiansen, som står bag initiativet. - Det er vigtigt, at børnene på Julemærkehjemmet i Hobro får mulighed for at prøve en anden træningsform, siger Lisa Farum Kristiansen. Ialt er der 48 brugere i Loops centre i Sæby og Hobro, som hver har doneret én måneds gratis træning til børnene på Julemærkehjemmet i Hobro. Når man har trænet 500 timer, så udløser det en måneds gratis træning. Det er den træningstid, som nu er givet videre. Inger Thomsen er en af dem, som har givet træningen videre. - Det er rigtigt dejligt at se dem her i Loop i stedet for hjemme foran deres computere. Det er et rigtig godt initiativ, roser Inger Thomsen. Børnene knoklede løs på maskinerne i Loop i Hobro En af de første, som er i gang med træningen, er Anita Østergaard fra Aarhus. - Det er hårdt, men det er også en dejlig følelse at have i kroppen, at det er så hårdt, siger Anita Østergaard. Motion er en vigtig del af det 10 uger lange ophold på julemærkehjemmet, som børnene er på. - Det er anderledes, for man er ikke rigtig vant til det. Men så kommer man herned og får gjort noget ved det, siger Laura Stie Christensen, som kommer fra Hundelev. Forstander for Julemærkehjemmet: Vi har ikke selv råd Julemærkehjemmet har ikke selv penge til at lade børnene træne i motionscentre, så derfor er det en kærkommen gave. - Jeg blev rigtig glad, for jo mere vi kan vise børnene af ting, som de selv kan gå i gang med, når de kommer hjem, jo bedre, siger forstander Lise Claesson fra Julemærkehjemmet Hobro. Efter tre runder på maskinerne er dagens træning overstået for børnene. - Det var hårdt, og nu skal jeg have noget vand, lyder det fra en forpustet Anita Østergaard.

Opsummering:
Børnene på Julemærkehjemmet i Hobro fik i dag en forsinket julegave i form af en gratis måneds træning i Loops træningscenter i Hobro.